U čast Sergia Vieire de Mella (26/8/03) - 2003-08-26
"Čelnik misije UN-a u Iraku preuzeo je ovaj zadatak jer je bio pravi vojnik, ali vojnik u službi mira" - izjavio je američki državni ta
Devetnaestog kolovoza, bagdadski teroristi okrenuli su svoje nasilje prema Ujedinjenim Narodima. Kamionom, ispunjenim eksplozivom, ubili su više od dvadeset osoba, uključujući i određen broj djelatnika svjetske organizacije, te humanitarnih organizacija. Ti su ljudi, rekao je predsjednik George W. Bush, u Iraku boravili 'u potpuno humanitarnoj misiji': "Muškarci i žene, u zgradi na koju je izvršen napad, radili su na obnovi i medicinskoj skrbi Iračana. Oni su bili u toj zemlji da pomognu u raspodjeli hrane." Među ubijenima je bio i čelnik misije Ujedinjenih naroda u Bagdadu, Sergio Vieira de Mello. Kao što je istaknuo predsjednik Bush, gospodin Vieira de Mello 'posvetio je svoj život promicanju poboljšanja ljudskih prava, u najnovije vrijeme kao Visoki povjerenik Ujedinjenih naroda za ljudska prava.' No, kada ga je glavni tajnik Ujedinjenih naroda Kofi Annan zamolio da bude njegov posebni predstavnik za Irak, kako je rekao gospodin Bush, 'on je pristao bez oklijevanja.' Američki državni tajnik Colin Powell je rekao da je Sergio Vieira de Mello 'posvetio život pomaganju onima koji su bili u opasnosti ili sučeljeni s teškoćama': "Preuzeo je tu novu misiju premda je zaista želio raditi nešto drugo, želio je nastaviti svoj rad u povjerenstvu za ljudska prava. No, preuzeo je ovaj zadatak jer je bio pravi vojnik, ali vojnik u službi mira." Sergio Vieira de Mello, diplomat iz Brazila, bio je najpoznatiji po svojoj odličnoj službi na mjestu prijelaznog upravitelja Ujedinjenih naroda za Istočni Timor. Godine 1999, preuzeo je kontrolu nad polovicom otoka na jugoistoku Azije, rastrganim s gotovo 25 godina rata protiv Indonezije, i vodio ga do neovisnosti, u svibnju 2002. godine. Ranije, gospodin Vieira de Mello je služio u vrlo teškim uvjetima u Bangladešu, na Cipru, u Mozambiku, Peruu, Libanonu, Kambodži, Bosni, Ruandi, Kongu, te na Kosovu. Jasno je da je narod Brazila, ali i čitav svijet, izgubio, - riječima predsjednika Busha - 'jednog od svojih najboljih međunarodnih javnih djelatnika.' Kako je rekao predsjednik Bush, teroristi, pokušavajući proširiti kaos i strah, 'testiraju našu odlučnost. Diljem svijeta, oni ustanovljavaju da naša volja ne može biti pokolebana ... Nastavit ćemo ovaj rat protiv terora sve dok ubojice ne budu izvedeni pred lice pravde. I pobijedit ćemo!'